text: Vejen åbnes igen efter alvorlig bus-ulykke
  20 april 2018 kl. 08.24
  Trafikken er ved at være normal igen på Bollervej ved Sejet øst for Horsens efter en alvorlig bus-ulykke.
  
  Politiet er næsten færdige med at rydde op efter den alvorlige ulykke, som lukkede Bollervej – lige øst for Sejet – tidligt fredag morgen. Bollervej forventes åbnet i begge retninger igen ved 11-tiden.
  - Vi har fjernet varevognen, og vi venter i øjeblikket på at få hentet bussen med en autotransporter, men bussen står i grøften og spærrer ikke for trafikken, siger indsatsleder ved Sydøstjyllands Politi, Mich Klausen, til TV SYD.
  Ulykken skete, da en varevogn og bus 104 fra Juelsminde med retning mod Horsens tørnede sammen. Det er endnu uvist, hvem der bærer ansvaret for ulykken.
  Skaderne på bussen og varevognen tyder dog på, at de to køretøjer har ramt hinanden i førersiden.
  Bussens kvindelige chauffør blev kvæstet, mens føreren af varevognen er hårdt kvæstet, oplyser Sydøstjyllands Politi.
  Passagerne i bussen var voksne og unge mennesker, der var på vej til deres uddannelsessteder eller på arbejde. De er sluppet med knubs, tyder de første meldinger på.
  De første meldinger lød på, at der var skolebørn i bussen - men det var altså ikke tilfældet.
  